Anno Domini millesimo trecentesimo undecimo statuta sunt haec apud Cistercium tempore capituli generalis. 1.  In primis, cum clamor validus super multiplici excessu quorumdam visitatorum aures propulsaverit Capituli generalis, idem Capitulum cupiens remedium adhibere ordinat et diffinit ac omnibus abbatibus in virtute sanctae obedientiae firmiter interdicit, ne de cetero monachi mittantur ad visitandum, nisi de ipsius Capituli petita licentia speciali et obtenta, et nihilominus si dicti patres a biennio vel circa missos culpabiles vel excessisse invenerint, ipsos facta diligenti indagatione secundum quantitates excessuum punire sub poena excommunicationis praecipit Capitulum generale. 2.  Item, exigit perversorum audacia, ut non prohibitione culparum contenti, poenam delinquentibus infligamus. Igitur clamorem qui super esu carnium ac ministratione aures Capituli generalis propulsaverit, non valens Capitulum generale diutius sustinere, ceteris diffinitionibus ac prohibitionibus cum poenis appositis in suo robore perdurantibus, adiungit Capitulum generale omnibus personis Ordinis firmiter prohibendo ne intra abbatiarum terminos quibuscumque personis saecularibus aut alterius religionis cuiuscumque conditionis aut status existant, carnes administrent ; nec abbates nec quaecumque personae Ordinis tales in mensis suis, nisi infirmitorio ad esum carnium admittere presumant. Contravenientes poenas talibus constitutas teste conscientia sustineant, et nihilominus sub poena excommunicationis sicut prohibet Capitulum generale. 3.  Item, cum cautius sit agendum ubi maius periculum timeatur, domino Cistercii et quatuor primis committit Capitulum generale, quatinus persolvendis debitis iam contractis, et in posterum certis ex causis necessario contrahendis, contributiones faciant prout relevationi et utilitati Ordinis viderint expedire, et si abbates summas sibi impositas ab ipsis patribus, locis et terminis statutis, non solverint, omni sexta feria sint in pane et aqua ; quamdiu poenam istam facere distulerint, gradum altaris non ascendant ; et nihilominus prior et subprior, cellerarius et bursarius pro depositis habeantur. 4.  Item, cum ea quae sancta romana instituit ecclesia cedant ad honorem et salutem animarum, debemus summopere custodire et pro nostris viribus adimplere. 5.  Item, abbatibus extra regnum Franciae constitutis praecipit Capitulum generale, misericorditer ipsis parcens ista vice, ut usque ad sequens Capitulum generale solvant summas sibi impositas, quod si non solverint pro depositis habeantur. Bursarii vero et cellerarii ab officiis amoveantur, non promovendi ad aliqua officia sine consensu Capituli generalis. 